Tehy yritti puuttua Esperiä ongelmiin, mutta Esperi Care kiisti, että mitään ongelmia olisikaan.

Sosiaali ja terveysalaa valvova virasto Valvira määräsi Kristiinankaupungissa toimivan Esperi Care -yrityksen pyörittämän yksityisen hoivakodin keskeyttämään toimintansa.

Kyseisessä hoivakodissa työskentelevä hoitaja kertoo, että myös työntekijät ovat kärsineet ongelmista.

Tehyn johtava lakimies kertoo, että Tehy on keskustellut Esperin toiminnasta yrityksen johdon kanssa. Johto on kiistänyt ongelmat.

Valvira kesketty Kristiinankaupungissa sijaitsevan hoivakoti Ulrikan toiminnan välittömästi. MOSTPHOTOS

Esperi Hoivakoti Ulrikassa vuoden 2017 alusta lähtien työskennellyt lähihoitaja kertoo Iltalehdelle karuja kokemuksia työntekijöiden kohtelusta Valviran lakkauttamassa Kristiinankaupungin toimintayksikössä.

Iltalehti ei julkaise lähihoitajan nimeä asian arkaluonteisuuden takia.

Hoitaja kertoo aloittaneensa työt hoivakoti Ulrikassa keväällä 2017. Esperi avasi Kristiinankaupunkiin vanhusten ja muistisairaiden hoivakodin loppuvuodesta 2016, joten kyseinen hoitaja on seurannut kyseisen yksikön toimintaa lähes sen alkuajoista lähtien.

– Alussa oli vähän asukkaita ja he olivat hyväkuntoisia, joten ongelmia ei ollut. Kun asukkaita alkoi tulla lisää, he yrittivät mennä samalla työmäärällä.

Hoitajan mukaan alkuvaiheessa asukkaita oli reilusti alle kymmenen. Vuosien varrella asukkaiden määrä nousi. Asiakkaat olivat myös aiempaa huonokuntoisempia.

Hoivakodissa oli Valviran keskeyttämispäätöksen aikaan 21 asiakasta.

Myös työntekijät ovat kärsineet

Lähihoitajan mukaan työntekijöitä on käytetty hyväksi Esperin Kristiinankaupungin yksikössä. Hän kertoo, että Ulrikassa on ollut töissä hoitajia, jotka ovat esimerkiksi unohtaneet antaa lääkkeitä asukkaille. Hoitajat ovat joutuneet olemaan myös yksin vuorossa öisin.

– Työntekijät ovat kärsineet. Viime jouluna minä ja eräs toinen hoitaja olimme 13 tuntia töissä, koska työntekijöitä ei ollut.

Hoitaja on työskennellyt hoivakoti Ulrikassa tuntityöläisenä. Hän ihmettelee sitäkin, miksi hän ei ole saanut vakinaista sopimusta, vaikka tarvetta työntekijöille selvästi on ollut.

– He lupasivat, että asiaan tulee muutos, mutta niin ei ole tapahtunut.

”Ei yllätä”

Tehyn johtava lakimies Vappu Okkeri kertoo, että Iltalehden haastatteleman lähihoitajan kertomus kuulostaa hyvin tutulta.

– Juuri tästä meidän lähihoitajat ja sairaanhoitajat kertovat: lääkepoikkeamia ja virheitä tapahtuu, kun yksintyöskentely ja työmäärä kasvaa. Hoitohenkilöstö uupuu ja virheet lisääntyvät.

Okkerin mukaan hoitajat kertovat myös siitä, että vanhusten kunnon heikkenemistä ei huomioida henkilöstömitoituksessa.

– Vaikka kunto heikkenee ja hoidon tarve lisääntyy, henkilöstöä ei lisätä.

Okkeri kertoo, että Tehy on uutisoinut jo pitkään yksityisen hoivan ongelmista. Jäsenet ja luottamusmiehet ovat kertoneet epäkohdista ja ne on tuotu myös Esperin johdon tietoon.

Tehy kysyi vuoden 2018 alussa työntekijöiltään kokemuksia Esperin toiminnasta. Jäsenkyselyyn vastanneista 150 Esperissä työskentelevästä henkilöstä puolet kertoi potilasturvallisuuden vaarantuneen viimeisen puolen vuoden aikana. Vastauksien perusteella hoidossa on ilmennyt vakavia puutteita.

– Tapasimme Esperin johtoa ja kysyimme heidän kantaansa tilanteeseen. Heidän mielestään kysely oli tehty tarkoitushakuisesti ja kyseessä oli yksittäisten ihmisten kokemuksia. He kiistivät ongelmat aivan täysin, Okkeri kertoo.

Okkeri kertoo, että kysely tehtiin, koska Tehy sai paljon jäseniltään yhteydenottoja aiheesta. Mitä ilmeisimmin yhteydenotot eivät olleet aiheettomia.

Iltalehti kertoi perjantaina, että Valviran tietoon tulleesta hoivakoti Ulrikan asukkaan kuolintapauksesta, joka oli tapahtunut viime syksynä.

– Se on surullista sanoa, mutta ei se yllätä. Olemme Tehyssä pohtineet, että milloin näin tapahtuu. Ihan hirveä tilanne, Okkeri sanoo.

Okkerin mukaan jo vuosi sitten tehdystä kyselystä selvisi, että Esperin työntekijät eivät voi hyvin.

– Kyselyssä oli ihan sellaisia hätähuutoja, että auttakaa meitä, me ei kestetä enää. Se oli todella järkyttävää luettavaa.

Iltalehti ei tavoittanut Esperi Caren johtoa kommentoimaan asiaa.